|  |  |
| --- | --- |
| Numri i lëndës: | 2022:200614 |
| Datë: | 06.03.2025 |
| Numri i dokumentit: | 06950028 |

A.nr.2292/2022

GJYKATA THEMELORE NË PRISHTINË, Departamenti për Çështje Administrative, me gjyqtaren Rajmonda Kurteshi, në konfliktin administrativ të paditëses B. J., nga fshati D.., K.. e F..., kundër të paditurës Ministria e Punës dhe Mirëqenies Sociale-Departamenti i Pensioneve, me seli në Prishtinë, për anulimin e vendimit, jashtë seance, me datë 06.03.2025, mori dhe përpiloi këtë:

A K T V E N D I M

HEDHET POSHTË padia e paditëses B. J., kundër të paditurës Ministria e Punës dhe Mirëqenies Sociale-Departamenti i Pensioneve, me bazë juridike anulim i vendimit, për shkak se paditësja nuk e ka plotësuar padinë.

A r s y e t i m

Paditësja, ka ushtruar padi në këtë gjykatë me datë 29.09.2022, kundër të paditurës Ministria e Punës dhe Mirëqenies Sociale-Departamenti i Pensioneve, me bazë juridike anulimin e vendimit me Nr. 368076, i datës 21.01.2022.

Gjykata ka caktuar seancë me datë 21.11.2024 dhe nga tentimi për dorëzimin e ftesës për seancë së bashku me përgjigjen në padi për paditësen, respektivisht nga fletë kthesa e datës 24.10.2024 e Postës së Kosovës është konstatuar “marrësi i shpërngulur”, ku për gjykatën ka rezultuar si dorëzim i pa mundshëm dhe duke vepruar sipas dispozitave ligjore të nenit 63 të LKA-së në lidhshmëri me nenin 116 par.1, par.5 dhe par.6 të LPK-në, ka nxjerr aktvendim për afishimin e të gjitha shkresave për paditësen, me numër A.nr.2292/2022, i datës 04.11.2024.

Si rrjedhoje e kësaj, në seancën e datës 06.02.2025 e cila është mbajtur në mungesë të palëve ndërgjyqëse, gjykata, ka vërejtur se padia ka të meta dhe ka marr aktvendim me të cilin ia ka kthyer në plotësim padinë e datës 29.09.2022, paditëses përmes procesverbalit të datës 21.11.2024 për lëndën A.nr.2292/2022, me të cilin të njëjtën e ka obliguar që në afat prej 8 ditësh nga pranimi i këtij aktvendimi, ta plotësoj padinë, ashtu që të deklaroj se cilin akt administrativ përfundimtar e konteston dhe kërkon anulimin e tij, të precizoj kërkesëpadinë në aspektin objektiv dhe subjektiv, duke deklaruar saktë se çka kërkon që ti njihet në këtë konflikt administrativ, nga cila datë dhe në çfarë shume dhe kush është palë e paditur, si dhe që gjykatës të ia dorëzoj provat që dëshmojnë se paditësja ka shfrytëzuar të gjitha mjetet juridike në procedurë ankimore tek e paditura , së bashku me të gjitha shkresat e lëndës që kanë të bëjnë me këtë çështje administrative, në dy kopje (një për gjykatën e një për palën kundërshtare-palën e paditur), me paralajmërimin se në qoftë se brenda afatit të caktuar si në pikën I aktvendimi, paditësja nuk i eliminon të metat e lartcekura, atëherë gjykata do të merr aktvendim me të cilin do t’ia hedh poshtë padinë e tij, në kuptim të dispozitës së nenit 33.2 të LKA.

Aktvendimin e kësaj gjykate për kthimin të plotësim të padisë paditëses i është dorëzuar në mënyrë të rregullt përmes tabelës se shpalljeve të kësaj gjykate dhe ky fakt vërtetohet nga fletë dërgesa për dorëzim personal e datës 13.12.2024, ku sipas të njëjtës aktvendimi i lartcekur ka qene i vendosur në tabelë të shpalljeve të gjykatës nga data 25.11.2024 deri me datë 13.12.2024, mirëpo përkundër kësaj paditësja nuk ka vepruar sipas vendimit të gjykatës, që padinë ta plotësoj brenda afatit prej 8 ditësh.

Neni 30 i Ligjit Nr.03/L-202 për Konfliktin Administrative (tutje LKA) në paragrafin 1 parasheh se: *“Në padi duhen të përfshihen: emërtimi i gjykatës të cilës i paraqitet padia, emri, mbiemri dhe vendbanimi, respektivisht selia e paditësit dhe e të paditurit, akti administrativ kundër të cilit është drejtuar padia, arsyet pse ngrihet padia, si dhe në cilin drejtim dhe vëllim propozohet anulimi i aktit administrativ. Bashkë me padinë duhet të bashkëngjitet akti që kontestohet në origjinal ose kopje’’*.

Në dispozitën ligjore të nenit 33 par.2 të LKA-së parashihet se: *“Nëse paditësi, brenda afatit të cekur, nuk i mënjanon të metat e padisë, kurse ato janë të atilla që e pamundësojnë zhvillimin e procedurës, gjykata do ta hedhë poshtë me vendim padinë, nëse nuk konstaton se akti administrativ i kontestuar është i pavlefshëm”*.

Meqenëse paditësja nuk e ka plotësuar padinë brenda afatit ligjor prej tetë ditësh dhe duke pasur parasysh faktin që të metat janë të atilla që e pa mundësojnë zhvillimin e procedurës gjyqësore në këtë konflikt administrativ, gjykata duke ju referuar nenit 33 par.2 të LKA-së, vendosi që padinë e paditëses ta hedh poshtë.

GJYKATA THEMELORE NË PRISHTINË

Departamenti për Çështje Administrative

A.nr.2292/2022, me datë 06.03.2025

Gjyqtarja,

Rajmonda Kurteshi

KËSHILLË JURIDIKE:

Kundër këtij aktvendimi është e lejuar ankesa në afatin prej pesëmbëdhjete (15) ditëve, pas marrjes së të njëjtit, nëpërmjet kësaj gjykate, për Gjykatën e Apelit të Kosovës në Prishtinë.